S'Verchehrswäse in söttige Länder isch jo immer es intressants Thema. Ganz bsunders dr öffentlichi Verchehr in so abglägene Gebiet wie in dr Region Ixil.  Scho mini  erschti Fahrt het mi prägt: im Microbus vo Quiché nach Nebaj. E Microbus isch eifach es Toyota-Büssli. Und wär so eis het, verdient si Läbensunterhalt drmit, dass er Lüt vo A nach B chauffiert.  Nachdäm mi Rucksack uf's Dach bunde worde isch, han i also mit de andere Passagier druf gwartet, dass mer abfahre. Und das passiert denn, wenn dr Fahrer findet, dr Bus sig voll. Und das widerum mues sich nid zwingend mit em Ydruck vo unsereim decke, wenn mir s'Gfüehl chönnte ha, dass s'Büssli voll sig.  Mir verwöhnte Mitteleuropäer hege jo irgendwie d'Vorschtellig, dass imene Fahrzüg so viel Lüt Platz finde, wie's Sitplätz het. Das isch natürlich falsch, absolut falsch! Die Büssli händ nämli nume 14 Plätz (exkl. Fahrer), und für das lohnt's sich jo nid z'fahre.  Uf minere erschte Fahrt isch dr hinteri Teil vom Fahrzüg scho mol durch allerlei Gepäck und Ware vom Märt belegt gsi. Und im räschtliche Ruum händ mer uns so sardinebüchsemässig ynezwängt, dass no 3 Lüt meh Platz gha händ, als zu däm Zytpunkt  drin gsi sind, wo'n ich fälschlicherwys gmeint ha, dr Bus sig voll. Knapp usserhalb vo dr Ortschaft het denn dr Fahrer no 2 wyteri Lüt gfunde, wo au hätte welle mitfahre. "Tja, scho voll", han i dänkt. "Locker", het dr Fahrer dänkt, und die beide Lüt sind au no zuegschtiege. Aber das isch normal do, es händ alli Verschtändnis drfür, niemer närvt sich, dass jetzt do no 2 meh drzuechöme. D'Mentalität isch glaub viel weniger egoistisch als bi uns. D'Lüt dänke nid, dass es unbequemer wird, sondern, dass halt  die andere Lüt au in ihres Dorf müend gfahre wärde.  Und denn hockt me also entstellt in däm Büssli, mit dr Täsche uf em Schoss, irgendwelche fremde Bei zwüsche de Füess und de am Märt erworbene Ziebele vo dr Sitznochberin im Gsicht, und me holperet eso dr Bärg duruf. Z'säge isch no, dass d'Landbevölkerig tendenziell eher es unhygienischers Läbe füehrt als unsereins, es duftet also au nid immer nur nach Roseblüete uf sonere Fahrt. Und dr Landarbeiter uf dr andere Site het halt e harte Tag gha uf em Fäld,  sini Machete druckt mer uf e Hüftchnoche, e chli schtaubig und dräckig isch er halt scho worde bim Schaffe, und si Schweiss wird zu mim Schweiss. So zämepfercht und duregschüttlet wird's au bald e chli heiss, do han i mi no glücklich chönne schätze dass die Frau hinter mir zwüschedure e Hueschte-Afall gha het, das git e schön chüehle Nacke...  Als Tüpfli uf em "i" isch denn no die musikalischi Untermalig drzuecho. Em Fahrer sini Lieblings-CD isch e grotteschlächti Dancehit-Compilation gsi. Ich bi mir  nid ganz schlüssig worde, ob jetzt Modern Talking schlimmer gsi isch als "There's a party" vo eusem gliebte DJ Bobo... und das am Arsch vo dr Wält...!  Ich ha eigentlich mit ere Halbschtund Fahrt grächnet, wül i eh kei Ahnig gha ha, wie wyt wäg das Nebaj isch. Schliesslich sind's denn volli 2 Schtund gsi. Aber me mues au s'Positive gseh: S'Erläbnis vom Acho isch viel erfreulicher und intensiver wenn me so zämepfercht fahrt!    Sit denn han i no einigi Fahrte meh per Microbus unternoh.  Und es isch also immer in däm Stil gsi. Dr Rekord hämer gha mit 24 Lüt in somene Microbus, die umghänkte Chleichinder nid mit ygrächnet. Also, wenn dir wider emol so'ne Toyota Hiace gsehnd, so schtellet euch mol 24 Lüt drin vor...!  Es cha au passiere, dass me irgendwelchi Chinder uf d'Schoss pflanzt bechunnt, e Sack Härdöpfel oder e Chorb mit emne Güggel drin. Find i no speziell.  Ei mol händ mer au s'Resärverad verlore unterwägs, s'Büssli ligt halt e chli tief mit so viel Lüt, und d'Schtroosse  sind sälte ebe. Bi jedefalls froh, dass sich d'Fahrer mit em Fahrverhalte vo de überladene Fahrzüg uf de schlächte Bärgschtroosse nie verschätzt händ. Das wär wohl keis schpassigs Gepurzel gsi...    D'Schtroosse im Hochland sind, wie erwähnt, au nid die beschte. Eigentlich verdiene sie die Bezeichnig gar nid. Sie unterscheide sich vom Gebiet näbe de Schtroosse eigentlich einzig dodurch, dass es uf de Schtroosse keini Bäum und Gebüsch het. Immerhin! Es het Schteibröcke bis zun dr Grössi vo  Wassermelone und Löcher wo me guet und gärn e unbeliebti Schwiegermueter chönnt verschachere.  Also wenn öpper däm arme Land will Gäld schpände, wieso nid emol für befeschtigti Schtroosse im Hochland? Also ich ha Momänt gha, wo'n i das seeeehr sinnvoll gfunde ha...!